Vi har allerede fået en forsmag på de varmere temperaturer, der venter, i dag, søndag - og det kunne næsten ikke times bedre med skolernes ferie. Mandag og resten af ugen står den ifølge TV2 Vejrets prognoser på høj sol, lav vind og vaskeægte sommertemperaturer. - Der venter en mandag med vaskeægte sommervejr over Nordjylland, og det bliver altså noget, man kan mærke fra morgenstunden. Det bliver en 14-15 grader allerede klokken 6, så det er til sommertøj fra morgenstunden, siger Andreas Nyholm, meteorolog på TV2 Vejret. I løbet af dagen stiger temperaturen til 24-25 grader - dog noget køligere i Thy, hvor det kun bliver til 18 grader. Heller ikke senere på ugen er der mange fluer at finde i vejr-suppen: Så langt øjet rækker er der solskin og strandtemperaturer i sigte. - Det er med at planlægge en tur til stranden. Det er svage vinde, så der er virkelig sommervejr forude, siger Andreas Nyholm.

Opsummering:
Efter en periode med køligere og mere blæsende vejr bliver der den kommende uge masser at glæde sig over, hvis man er til sol og sommer.